CELEX: 32021D1055
Language: bg
Date: 2021-06-21 00:00:00
Title: Решение (ЕС) 2021/1055 на Съвета от 21 юни 2021 година за позицията, която трябва да се заеме от името на Европейския съюз в рамките на Конференцията на договарящите се страни по Конвенцията относно събирането, депонирането и приемането на отпадъци, генерирани по време на плаването по река Рейн и по вътрешните водни пътища (CDNI), по отношение на приемането на резолюция, целяща разширяване на забраната за изхвърляне на битови отпадъчни води, така че тя да обхване плавателните съдове по вътрешните водни пътища, превозващи между 12 и 50 пътници

28.6.2021   
               
               
                  BG
               
               
                  Официален вестник на Европейския съюз
               
               
                  L 227/39
               
            
         РЕШЕНИЕ (ЕС) 2021/1055 НА СЪВЕТА
         от 21 юни 2021 година
         за позицията, която трябва да се заеме от името на Европейския съюз в рамките на Конференцията на договарящите се страни по Конвенцията относно събирането, депонирането и приемането на отпадъци, генерирани по време на плаването по река Рейн и по вътрешните водни пътища (CDNI), по отношение на приемането на резолюция, целяща разширяване на забраната за изхвърляне на битови отпадъчни води, така че тя да обхване плавателните съдове по вътрешните водни пътища, превозващи между 12 и 50 пътници
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 91, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Конвенцията относно събирането, депонирането и приемането на отпадъци, генерирани по време на плаването по река Рейн и по вътрешните водни пътища (наричана по-нататък „CDNI“), от 9 септември 1996 г., влезе в сила на 1 ноември 2009 г.
                  
               
                     (2)
                  
                  
                     Съгласно член 19 от CDNI Конференцията на договарящите се страни може да изменя CDNI и нейните приложения.
                  
               
                     (3)
                  
                  
                     Действията на Съюза в сектора на вътрешното корабоплаване следва да имат за цел да осигуряват единство на техническите изисквания, прилагани в Съюза по отношение на плавателните съдове по вътрешните водни пътища в Съюза.
                  
               
                     (4)
                  
                  
                     На заседанието си на 22 юни 2021 г. Конференцията на договарящите се страни по CDNI трябва да приеме резолюция, целяща да се разшири забраната за изхвърляне на битови отпадъчни води, така че тя да обхване плавателните съдове по вътрешните водни пътища, превозващи повече от 12 пътници, и плавателните съдове с пътнически каюти с повече от 12 спални места. С разпоредбите на посочената резолюция ще бъде въведено изискване за монтиране на подходящо оборудване на борда на плавателните съдове, попадащи в обхвата на резолюцията.
                  
               
                     (5)
                  
                  
                     С техническия стандарт за плавателните съдове по вътрешните водни пътища (ES-TRIN 2019/1), приет от Европейския комитет за изготвяне на стандарти за вътрешното корабоплаване (CESNI) на 8 ноември 2018 г., се определят единни технически изисквания, необходими за гарантиране на безопасността на плавателните съдове по вътрешните водни пътища. Той включва специални разпоредби за конкретни категории плавателни съдове, като пътнически плавателни съдове, разпоредби относно оборудването и инсталациите на плавателните съдове, включително съоръженията за събиране и обезвреждане на отпадъчни води, както и инструкции за прилагането на посочения технически стандарт.
                  
               
                     (6)
                  
                  
                     Целесъобразно е да бъде определена позицията, която трябва да се заеме от името на Съюза в рамките на Конференцията на договарящите се страни по CDNI, тъй като разпоредбите на резолюцията ще могат да окажат решаващо въздействие върху съдържанието на законодателството на Съюза, и по-конкретно върху Директива (ЕС) 2016/1629 на Европейския парламент и на Съвета (1).
                  
               
                     (7)
                  
                  
                     Резолюцията следва да повиши съгласуваността с изискванията, предвидени в законодателството на Съюза, главно по отношение на датите на прилагане във връзка с монтирането на подходящо оборудване за събиране на отпадъчни води на плавателните съдове по вътрешните водни пътища. Освен това резолюцията способства за инициативите и целите в областта на опазването на околната среда.
                  
               
                     (8)
                  
                  
                     Съюзът не е договаряща се страна по CDNI. Позицията на Съюза трябва да бъде изразена от държавите — членки на Съюза, които са договарящи се страни по CDNI, като действат съвместно в интерес на Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Европейския съюз в рамките на Конференцията на договарящите се страни по Конвенцията относно събирането, депонирането и приемането на отпадъци, генерирани по време на плаването по река Рейн и по вътрешните водни пътища (CDNI), чието заседание ще се проведе на 22 юни 2021 г., е да се изрази съгласие с приемането на резолюцията, целяща да се разшири забраната за изхвърляне на битови отпадъчни води, така че тя да обхване плавателните съдове по вътрешните водни пътища, превозващи между 12 и 50 пътници.
         
         
            Член 2
            Позицията, посочена в член 1, се изразява от държавите — членки на Съюза, които са членки на Конференцията на договарящите се страни по CDNI, като те действат съвместно в интерес на Съюза.
         
         
            Член 3
            Малки промени в позицията, определена в член 1, могат да се договарят, без да е необходимо допълнително решение на Съвета.
         
         
            Член 4
            Настоящото решение влиза в сила в деня на приемането му.
         
         
            Съставено в Люксембург на 21 юни 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Директива (ЕС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО (ОВ L 252, 16.9.2016 г., стр. 118).